EPG เร่งวางมาตรการคุมเชื้อ “โควิด-19” หลังบริษัทในสหรัฐฯยังผลิตต่อเนื่อง
EPG เร่งวางมาตรการคุมเชื้อ “โควิด-19” หลังบริษัทในสหรัฐฯยังผลิตต่อเนื่อง
31 มี.ค. 2563

รศ.ดร.เฉลียว วิทูรปกรณ์ รองประธานเจ้าหน้าที่บริหาร บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG เปิดเผยว่า บริษัทย่อย Aeroflex USA Inc.สหรัฐอเมริกา ที่ก่อตั้งมาตั้งแต่ปี ค.ศ. 2003 ดำเนินธุรกิจผู้ผลิตและจำหน่ายฉนวนกันความร้อน/เย็น โดยจากสถานการณ์การแพร่ระบาดไวรัสโคโรนา 2019 (COVID-19) ที่ส่งผลกระทบต่อเศรษฐกิจ และภาคธุรกิจทั่วโลก
โดยเฉพาะอย่างยิ่งในสหรัฐอเมริกา ซึ่งมีจำนวนผู้ติดเชื้อไวรัส COVID-19 มากที่สุดในโลกขณะนี้ จึงมีมาตรการป้องกันการแพร่ระบาดที่เข้มงวดขึ้น โดยเมื่อเร็วๆ นี้ ผู้แทนจาก เทศมณฑลมอนโรล รัฐเทนเนสซี สหรัฐอเมริกา ได้เข้าตรวจสอบบริษัทที่อยู่ในเขตรับผิดชอบเพื่อพิจารณาว่าบริษัทใดควรหยุดงานชั่วคราว เพื่อลดการแพร่ระบาดของไวรัส COVID-19 ตามนโยบายของรัฐเทนเนสซี
หลังจากที่ภาครัฐได้เข้าตรวจสอบ Aeroflex USA Inc. ได้ให้ความเห็นว่าฉนวนกันความร้อน/เย็น Aeroflex เป็นสินค้าจำเป็น (Essential Product) ของประชาชนที่ใช้ในระบบปรับอากาศ อุตสาหกรรมอาหารแช่แข็ง อุตสาหกรรมยา และคลีนรูม เป็นต้น จึงขอให้บริษัทเปิดทำการอย่างต่อเนื่อง หรือหากจำเป็นให้หยุดงานเป็นการชั่วคราวเท่านั้น ทั้งนี้ Aeroflex USA Inc.ได้วางมาตรการคุมเข้มป้องกันการแพร่ระบาดภายในโรงงาน มีการคัดกรอง และการแยกโซนการทำงานในแต่ละส่วนงานอย่างชัดเจน
ส่วนการดำเนินงานของ Aeroflex USA Inc. ช่วง 2 ปีที่ผ่านมาได้ลงทุนปรับปรุงกำลังการผลิตด้วยเครื่องจักร High speed และเมื่อปลายปีค.ศ. 2019 เตรียมปรับปรุงพื้นที่เพื่อก่อสร้างโรงงานใหม่ เนื่องจากเห็นโอกาสการเติบโต อีกทั้งเครื่องจักรระบบ High speed จะช่วยลดต้นทุนการผลิตและเพิ่มประสิทธิภาพการผลิต ซึ่งการลงทุนใหม่นี้จะเพิ่มกำลังการผลิตประมาณ 2 เท่าของกำลังการผลิตในสหรัฐอเมริกาภายใน 2 ปีข้างหน้า
สำหรับภายในประเทศโรงงานแอร์โรเฟลกซ์ 5 โรงงานแห่งใหม่ จ.ระยอง เริ่มทดสอบการผลิตแล้ว และดำเนินการเชิงพาณิชย์ในเดือนมีนาคม ค.ศ.2020 เพื่อรองรับการเติบโตของกลุ่มฉนวนยางท่อ และฉนวนกันความร้อนใต้หลังคา ซึ่งจะทำให้กลุ่มแอร์โรเฟลกซ์ มีกำลังการผลิตประมาณ 30,000 ตัน/ปี สามารถขยายตลาดไปได้ทั่วทวีปเอเชีย และทั่วโลกต่อไป